ఎల్‌ఐసీ చేతుల్లోకి ఐడీబీఐ బ్యాంక్‌!
- నిర్ణయాత్మక వాటా కొనుగోలుకు ఆసక్తి
- ఐఆర్‌డీఏ అనుమతుల కోసం నిరీక్షణ
ముంబయి: భార తీయ బీమా సంస్థ (ఎల్‌ఐసీ) ప్రత్యక్షంగా బ్యాంకింగ్‌ విభాగంలోకి అడుగు పెట్టేందుకు రంగం సిద్ధమవుతోంది. ఇబ్బందుల్లో ఉన్న ఐడీబీఐ బ్యాంకులో నిర్ణయాత్మక వాటా కొనుగోలుకు గాను బీమా సంస్థ ఆసక్తి చూపుతూ.. ప్రభుత్వ అనుమతుల్ని కోరింది. ఇదే జరిగితే ఎల్‌ఐసీ ప్రత్యక్షంగా బ్యాంకింగ్‌ రంగంలోకి అడుగుపెట్టినట్లవుతుంది. ఎల్‌ఐసీ ప్రతిపాదనలో భాగంగా రూ.10,500 కోట్ల మేర నిధులను వెచ్చించి ఐడీబీఐలో బీమా సంస్థ మరో 43 శాతం వాటాను కొనుగోలు చేయనుంది. ఇందుకు గాను ప్రణాళికలను సిద్ధం చేసుకుంది. ఇప్పటికే ఐడీబీఐ బ్యాంక్‌లో బీమా సంస్థకు 8 శాతం వాటా ఉంది. తాజాగా 43 శాతం వాటా కొనుగోలును కూడా పరిగణనలోకి తీసుకుంటే బ్యాంక్‌లో ఎల్‌ఐసీ వాటా 51 శాతానికి చేరనుంది. ఐడీబీఐలో ప్రభుత్వం వాటా కూడా ఇటీవలే 85శాతానికి చేరుకుంది. గతంలో 80 శాతం వాటా ఉండగా మరో 5.96శాతం వాటా బ్యాంక్‌ ప్రిఫరెన్షియల్‌ షేర్లను ప్రభుత్వానికి విక్రయించింది. దీం తో సర్కారుకు ఐడీబీఐ బ్యాంక్‌లో వాటా పెరిగింది. ప్రభుత్వం నుంచి ఆమోదం రాగానే దీనికి సంబంధించిన ప్రతిపాదనను ఎల్‌ఐసీ బోర్డు సమావేశంలో పెట్టి ఆమోదించనున్నారు. కాగా ఈ విషయమై బీమా నియంత్రణ సంస్థ ఐఆర్‌డీఐ సానుకూలతను సర్కారు ఆహ్వానించినట్టుగా తెలుస్తోంది. ఈ నెల 29న జరిగే ఐఆర్‌డీఏ బోర్డు సమావేశంలో ఒక నిర్ణయం తీసుకును అవకాశాలు కనిపిస్తున్నాయి.
మీ స్నేహితులకు రికమెండ్ చెయ్యండి